REGULAMENTUL (CE) NR. 530/2007 AL CONSILIULUI
din 8 mai 2007
de modificare a Regulamentului (CE) nr. 2007/2000 privind introducerea de măsuri comerciale excepționale în favoarea țărilor și teritoriilor participante sau asociate la procesul de stabilizare și asociere al Uniunii Europene
CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 133,
având în vedere propunerea Comisiei,
întrucât:
(1)
Regulamentul (CE) nr. 2007/2000 (1) prevede accesul liber și nelimitat pe piața Comunității pentru aproape toate produsele originare din țările sau teritoriile care beneficiază de procesul de stabilizare și asociere.
(2)
Un Acord de stabilizare și asociere între Comunitățile Europene și statele membre ale acestora, pe de o parte, și Republica Albania, pe de altă parte, a fost semnat la Luxemburg la 12 iunie 2006. Până la îndeplinirea procedurilor necesare intrării în vigoare a acestuia, un Acord interimar privind comerțul și chestiuni legate de comerț între Comunitatea Europeană, pe de o parte, și Republica Albania, pe de altă parte (2), a fost semnat și încheiat și a intrat în vigoare la 1 decembrie 2006.
(3)
Acordul de stabilizare și asociere și acordurile interimare stabilesc un regim comercial contractual între Comunitate și fiecare dintre țările beneficiare. Concesiile comerciale bilaterale reprezintă, pentru Comunitate, echivalentul concesiilor aplicabile în cadrul măsurilor comerciale autonome unilaterale în conformitate cu Regulamentul (CE) nr. 2007/2000.
(4)
Prin urmare, este necesară modificarea Regulamentului (CE) nr. 2007/2000 pentru a lua în considerare schimbările survenite. Este necesară, în special, scoaterea Republicii Albania de pe lista țărilor care beneficiază de concesii tarifare, acordate pentru aceleași produse în cadrul regimului contractual. În plus, este necesară ajustarea volumelor contingentelor tarifare globale pentru unele produse specifice pentru care contingentele tarifare au fost acordate în cadrul regimului contractual.
(5)
Republica Albania, Republica Croația și Fosta Republică Iugoslavă a Macedoniei vor continua să fie beneficiare ale Regulamentului (CE) nr. 2007/2000 în măsura în care regulamentul acordă concesii mai favorabile decât cele existente în temeiul regimurilor contractuale,
ADOPTĂ PREZENTUL REGULAMENT:
Articolul 1
Regulamentul (CE) nr. 2007/2000 se modifică după cum urmează:
1.
Articolul 1 se înlocuiește cu următorul text:
„Articolul 1
Aranjamente preferențiale
(1) Sub rezerva dispozițiilor speciale stabilite la articolele 3 și 4, produsele originare din Bosnia și Herțegovina și din Muntenegru sau din teritoriile vamale ale Serbiei sau Kosovo, altele decât cele care figurează la codurile 0102, 0201, 0202, 1604, 1701, 1702 și 2204 din Nomenclatura Combinată, sunt importate în Comunitate fără restricții cantitative sau măsuri cu efect echivalent și cu scutire de taxe vamale și de taxe cu efect echivalent.
(2) Produsele originare din Albania, Republica Croația sau Fosta Republică Iugoslavă a Macedoniei vor continua să beneficieze de dispozițiile prezentului regulament, în cazurile expres menționate, sau de orice alte măsuri prevăzute în acest regulament și care sunt mai favorabile decât concesiile comerciale acordate în cadrul acordurilor bilaterale dintre Comunitatea Europeană și aceste țări.
(3) Importurile de produse zaharoase, figurând la codurile 1701 și 1702 din Nomenclatura Combinată, originare din Bosnia și Herțegovina, Muntenegru sau din teritoriile vamale ale Serbiei sau Kosovo beneficiază de concesiile prevăzute la articolul 4.”
2.
La articolul 4, alineatul (4) se înlocuiește cu următorul text:
„(4) Importurile de produse zaharoase, figurând la codurile 1701 și 1702 din Nomenclatura Combinată, originare din Bosnia și Herțegovina, Muntenegru și din teritoriile vamale ale Serbiei sau Kosovo sunt supuse următoarelor contingente tarifare anuale cu taxă zero:
(a)
12 000 de tone (greutate netă) pentru produsele zaharoase originare din Bosnia și Herțegovina;
(b)
180 000 de tone (greutate netă) pentru produsele zaharoase originare din Muntenegru și din teritoriile vamale ale Serbiei sau Kosovo.”
3.
Anexa I se înlocuiește cu textul care apare în anexa la prezentul regulament.
Articolul 2
Bunurile care, la 16 mai 2007, se află în tranzit sau pe teritoriul Comunității, depozitate temporar, în depozite vamale sau în zone libere, și pentru care, înainte de acea dată, a fost eliberată în mod corespunzător dovada originii din Albania sau Fosta Republică Iugoslavă a Macedoniei, în conformitate cu titlul IV capitolul 2 secțiunea 2 din Regulamentul (CEE) nr. 2454/93 al Comisiei din 2 iulie 1993 de stabilire a dispozițiilor pentru punerea în aplicare a Regulamentului (CEE) nr. 2913/92 al Consiliului de stabilire a Codului Vamal Comunitar (3), continuă să beneficieze de Regulamentul (CE) nr. 2007/2000 până la 16 septembrie 2007.
Articolul 3
Prezentul regulament intră în vigoare în prima zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 8 mai 2007.